**נספח ג'**

**הסכם**

שנערך ונחתם ב - \_\_\_\_\_\_ ביום \_\_\_\_\_\_\_\_ בחודש \_\_\_\_\_\_\_, 2016

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

(להלן: "**החברה**")

**מצד אחד**

ל ב י ן :

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

(להלן: "**היועץ**")

**מצד שני**

**הואיל:** והחברה מעוניינת לקבל שירותי ייעוץ בהיבט הטכנולוגי שמטרתו להקנות לחברה יתרון יחסי שיביאו לשיפור במכירות החברה או להפחתת עלויות הייצור, והכל כפי שיפורט בהסכם זה על נספחיו (להלן: "**השירותים**"),

**והואיל:** והיועץ מצהיר כי הוא בעל הידע המקצועי, הניסיון, היכולת והאמצעים הדרושים למתן השירותים, וכי ביכולתו לבצע את השירותים כמפורט בהסכם זה;

**והואיל:** והחברה מעוניינת לקבל מהיועץ את השירותים כמפורט בהסכם והיועץ מעוניין לספקם לחברה;

לפיכך הוצהר, הותנה והוסכם בין הצדדים כדלקמן:

# **מבוא וכותרות**

## המבוא להסכם זה והנספחים לו מהווים חלק בלתי נפרד ממנו.

## כותרות הסעיפים בהסכם לנוחות הקורא בלבד, ולא יעשה בהן כל שימוש בפרשנות ההסכם.

# **השירותים ומהותם**

## היועץ נדרש לספק שירותי ייעוץ לחברה, והכל כמפורט בנספח א' להסכם זה.

## מובהר בזאת כי החברה פועלת במסגרת הסכם זה בהתאם לתכנית מכינת מו"פ אשר הוקמה על ידי רשות החדשנות לעידוד מו"פ בתעשייה הישראלית והיועץ נדרש לעבוד בהתאם לנהלי התכנית וע"פ הנחיית עמותת מתימו"פ ובקרתה.

# **תקופת ההסכם**

## תוקף הסכם זה הנו לתקופה של 6 חודשים אשר תחל ביום \_\_\_\_\_\_\_ ותסתיים ביום \_\_\_\_.

## על אף האמור בסעיף 3.1 לעיל, רשאי כל אחד מהצדדים להביא הסכם זה לכדי סיום בהודעה מוקדמת בכתב בת 30 יום מראש.

# **היועץ מצהיר ומתחייב כי:**

## יש לו הידע, הניסיון, והאמצעים הדרושים לביצוע השירותים כמתואר במבוא להסכם, והוא מתחייב ליתן את השירותים ברמה מקצועית גבוהה, בנאמנות לשם קידום מטרות החברה.

## הוא מורשה ליתן השירותים על פי חוזה זה, וכי אין כל מניעה חוקית ו/או אחרת המונעת ממנו להתקשר בהסכם זה, וכי אם יחדל להיות מורשה לבצע השירותים בכל עת במהלך תוקף קיום החוזה יודיע על כך מיד לחברה ויפסיק את מתן השירותים על פי חוזה זה.

## הוא מנהל ספרי חשבונות כדין ובידיו אישורים תקפים מאת כל רשויות המס.

## ידוע לו כי מעמדו הוא של יועץ עצמאי וכי אין בחוזה זה או בתנאי מתנאיו כדי ליצור בינו לבין החברה יחסי עובד – מעביד.

## לא יבצע כל פעילות העלולה לגרום למצב של ניגוד עניינים בינו לבין החברה.

## יודיע לחברה על כל שינוי שיחול בתוקף הצהרותיו ו/או את יכולתו ליתן את השירותים בהתאם להסכם זה על נספחיו, מיד עם התרחש השינוי.

## משך הייעוץ לא יעלה על 6 חודשים.

## היה שייוצרו נסיבות מיוחדות אשר לא יאפשרו לסיים את הייעוץ בפרק הזמן הנקוב בסעיף 4.7 על היועץ לקבל מראש את אישור רשות החדשנות להארכת משך הייעוץ , וידוע ליועץ כי הארכת משך הייעוץ מעבר לתקופה האמורה בלא אישור מראש עלולה למנוע מהחברה לקבל את תמיכת רשות החדשנות לשעות החורגות מהתקופה המקורית.

# **התמורה ואופן התשלום**

## תמורת ביצוע השירותים בהתאם להסכם זה, תשלם החברה ליועץ תמורה כמפורט בנספח ד'. מובהר כי התמורה תשולם ליועץ בכפוף להעברת דו"ח שעות מפורט מאת היועץ וכן פירוט בדבר הוצאות נסיעה במתכונת הדו"ח המצ"ב כנספח ה' להסכם זה.

## תעריף שעת עבודה נקבע על 200 שח לשעה בתוספת מע"מ.

## עם החתימה על הסכם זה תעביר החברה ליועץ מקדמה על סך 25% מהיקף ההתקשרות בין הצדדים סכום זה מחושב כדלקמן 1.17\*0.25\*200\*200 =10,000 ₪.

## בכפוף לביצוע מטלות היועץ בפועל, ובכפוף להמצאת הדו"ח והחשבונית כאמור, תשלם החברה ליועץ את התמורה בהתאם להסכם בתוך 30יום מיום מקבלת הדו"ח והחשבונית.

## היועץ יעביר לחברה אישורים מתאימים על ניהול ספרים, אישור על ניכוי מס במקור וכן כל אישור אחר הנדרש על ידי שלטונות המס, והחברה תנכה מן התמורה את כל התשלומים שחלה החובה לנכותם על פי כל דין.

## ידוע ליועץ כי העברת הדו"ח והאישורים המתאימים כאמור לעיל, הנה תנאי הכרחי על מנת שהחברה תקבל תמיכה מרשות החדשנות.

# **סודיות**

## מידע סודי לצורך הסכם זה הוא כל מידע אשר החברה תעביר ליועץ מעת לעת בכל דרך שהיא (לרבות בכתב, במדיה מגנטית או בכל דרך מוחשית אחרת, וכן בעל פה או באופן חזותי).

## היועץ יגן על סודיות המידע וימנע שימוש בלתי מורשה בו, וכן לא יגלה לצד שלישי כלשהו מידע סודי שיקבל מהחברה.

## היועץ יהיה רשאי לעשות שימוש במידע הסודי שיקבל למטרת מתן השירותים, ולא לשום מטרה אחרת.

## כל הזכויות במידע הינן ותהיינה מוקנות בכל עת ולכל צורך ועניין לחברה בלבד. הסכם זה לא מעניק ליועץ זכות כלשהי במידע שיקבל מהחברה, למעט הזכות לעשות בו שימוש לצורך מתן השירותים.

## היועץ לא יעתיק ולא ישכפל בכל דרך אחרת את המסמכים או כל אמצעי אחר כאמור, אלא לצורך מתן השירותים. כל העתק כאמור יהיה בבעלות החברה בלבד.

## בגמר מתן השירותים או על פי בקשה בכתב מאת החברה, לפי המוקדם, יחזיר היועץ לחברה את המידע הסודי שקיבל על פי הסכם זה, לרבות כל העתק הימנו (אם נעשה).

# **קניין רוחני**

## מוסכם בזאת כי החברה תהא בעל זכויות הבעלות, זכויות הקניין וזכויות מכל סוג שהוא בשירותים ובתוצרי השירות נשוא חוזה זה והיא תהיה רשאית לנהוג בשירותים ובתוצרי השירות מנהג בעלים על כל הזכויות בהם לרבות זכויות יוצרים, פטנטים וסודות מסחריים ובכלל זאת להשתמש בהם, למכור אותם או חלקם לאחרים ולבצע בהם שינויים ותוספות לפי שקול דעתה הבלעדי.

## היועץ לא ימסור לצד שלישי כלשהו עותק מתוצרי השירות ומהתיעוד הנלווה להם או של כל חלק מהם, לא יפרסם, לא ימכור, לא ישווק ולא יעשה שימוש אחר בתוצרי השרות ללא קבלת הסכמת החברה בכתב ומראש.

## בכל מקרה של הפסקת מתן השירותים, מכל סיבה שהיא, לרבות עם סיום תקופת החוזה, ישיב היועץ לידי החברה את כל הנתונים והמידע שנמסרו לו על ידי החברה ולא יהיה רשאי לעשות בהם או בחלקם, בתוצרי השירותים או בתוצרי עיבוד הנתונים שנעשו על ידו כל שימוש שהוא. כן ימסור היועץ לחברה את כל המידע הקשור לשירותים, לרבות כל עבודות הכנה שהן שביצע.

## החברה רשאית להשתמש, בכל עת כראות עיניה בחומר ובכל ידיעה, מסמך או פרטים אחרים שנמסרו על ידי היועץ תוך כדי ביצוע השירותים, לרבות - ובלי לגרוע מכלליות האמור לעיל - למסור את החומר, כולו או מקצתו, למי שימצא לנכון ולפרסם את החומר או כל חלק ממנו בכל דרך שתראה בעיניה, הכול לפי שיקול דעת החברה וללא צורך בקבלת הסכמת היועץ לכך.

# **אחריות**

## היועץ אחראי כלפי החברה לכל נזק ו/או אבדן ו/או קלקול אשר נגרמו לחברה ו/או לציוד עקב מעשה או מחדל של היועץ, תוך כדי ביצוע השירותים או בקשר אליהם.

# **העדר יחסי עובד-מעביד**

**היועץ** מצהיר בזאת כי הוא מודע ומסכים לכך שבכל מהלך תקופת השירות לא יתקיימו יחסי עובד מעביד בינו לבין **החברה**, וכי התמורה על פי הסכם זה חושבה על בסיס זה. כן מוסכם כי היה שעקב קביעה כי התקיימו יחסי עובד מעביד בין הצדדים תחויב החברה בסכום כלשהו, כי אז מוסכם שבמקרה כזה שכרו ברוטו של היועץ כשכיר בחברה יהא בגובה 60% מן התמורה לפי הסכם זה וכי את ההפרשים יחויב היועץ להשיב לחברה מיד עם דרישה.

# **שונות**

## אין בחוזה זה משום התחייבות של החברה למתן בלעדיות לבצוע השירותים נשוא החוזה.

## מוסכם ומוצהר בזאת בין הצדדים כי היועץ אינו סוכן, שלוח או נציג של החברה ואינו רשאי או מוסמך לייצג או לחייב את החברה בעניין כלשהו, וזאת בהתחשב במהות השירותים נשוא הסכם זה.

## מוסכם על הצדדים כי כל שינוי בהסכם או בתנאים הכלליים יהיה תקף רק אם נעשה בכתב ונחתם על ידי הנציגים המוסמכים של הצדדים. מוסכם כי הימנעות מתביעת זכות לא תחשב כויתור על אותה זכות.

## הודעה שתשלח על ידי צד למשנהו בדואר רשום, לפי מענו דלעיל תיראה כאילו הגיעה לתעודתה בתום 48 שעות ממועד שיגורה. הודעה שתשוגר בפקס תיראה כאילו הגיעה לתעודתה במועד שיגורה, בכפוף לאישור בדבר קבלתה על ידי הנמען.

**ולראיה באו הצדדים על החתום:**

\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_

החברה היועץ